Diari Oficial de la Generalitat Valenciana


Sumari del DOGV 4983, del 12-04-2005 (2005/3794)

DECRET 74/2005, de 8 d'abril, del Consell de la Generalitat, pel qual es crea l'Observatori de la Comunitat Valenciana d'Inserció Sociolaboral de Menors i Jóvens dels Sistemes de Protecció i de Reeducació de Menors.
-----------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2005/04/08/74/dof/vci/html**

### Dades del document

Número de DOGV
:   4983

Data del DOGV
:   12-04-2005

Secció del DOGV
:   I. DISPOSICIONS GENERALS

Número del document
:   2005/3794


Data del document
:   08-04-2005

Organisme emissor
:   Conselleria de Benestar Social

Tipus de document
:   Decret

Descriptors 

:   * legislació
    * reinserció professional
    * protecció de la infància
    * organització administrativa
    * reglament intern

DECRET 74/2005, de 8 d'abril, del Consell de la Generalitat, pel qual es crea l'Observatori de la Comunitat Valenciana d'Inserció Sociolaboral de Menors i Jóvens dels Sistemes de Protecció i de Reeducació de Menors. [2005/X3794]
  
Des de l'administració, des de l'empresa i la iniciativa social i des de les instàncies judicials de responsabilitat es té l'obligació d'impulsar qualsevol acció que afavorisca la integració i autonomia laboral i social de tot jove. Més quan eixe jove no té una formació adequada, de recursos propis i d'estructures familiars i socials de suport, factors estos d'exclusió social que no faciliten un accés al sistema d'ocupació juvenil. En este col·lectiu es troben molts dels menors que estan i que han estat amb mesures protectores de guarda i tutela integrats en el sistema de protecció de menors, o amb mesura judicial de medi obert o d'internament en aplicació de la Llei Orgànica 5/2000, de 12 de gener, Reguladora de la Responsabilitat Penal dels Menors.
  
Esta realitat fa necessari generar estratègies eficaces de foment i desenvolupament de programes que afavorisquen el seu procés de maduració, el coneixement bàsic d'oficis manuals i l'adquisició d'hàbits ocupacionals i laborals, compensant dèficits formatius, amb el fi últim de perseguir la seua capacitació i la seua autonomia personal i social.
  
S'evidencia d'esta manera la conveniència de creació d'un fòrum permanent de debat, estudi i proposta de la situació a este nivell d'inserció sociolaboral d'este col·lectiu de menors i jóvens d'alt risc i en conflicte social.
  
En conseqüència i amb eixe fi, es crea l'Observatori de la Comunitat Valenciana d'Inserció Sociolaboral de Menors i Jóvens dels Sistemes de Protecció i de Reeducació de Menors com un òrgan col·legiat de caràcter consultiu, que pretén impulsar tota mesura d'inserció laboral i d'integració social orientada al desenvolupament de l'autonomia personal i a l'adquisició de les habilitats necessàries per a la incorporació al món laboral dels menors que estiguen o que hagen estat vinculats als sistemes de protecció i de reforma de menors.
  
En virtut d'això, d'acord amb el que establix la Llei de Govern Valencià, a proposta de la consellera de Benestar Social i amb la deliberació prèvia del Consell de la Generalitat, en la reunió del dia 8 d'abril de 2005,
  
DECRETE
  
Article 1. Creació de l'Observatori
  
Es crea l'Observatori de la Comunitat Valenciana d'Inserció Sociolaboral de Menors i Jóvens dels Sistemes de Protecció i de Reeducació de Menors com a òrgan de caràcter consultiu i de trobada, diàleg, estudi, impuls i avaluació de les mesures d'inserció laboral i integració social, dirigides a menors i jóvens que estiguen o que hagen estat subjectes a mesura protectora de guarda i tutela per la Generalitat o a mesures judicials en aplicació de la llei vigent en matèria de responsabilitat penal dels menors.
  
Article 2. Adscripció i seu
  
1. L'Observatori de la Comunitat Valenciana d'Inserció Sociolaboral de Menors i Jóvens dels Sistemes de Protecció i de Reeducació de Menors és un òrgan de naturalesa interinstitucional i de caràcter consultiu, que s'adscriu a la Conselleria de Benestar Social.
  
2. L'Observatori té la seua seu a la ciutat de València, sense perjuí de poder celebrar sessions en qualsevol municipi de la Comunitat Valenciana.
  
Article 3. Funcions
  
L'Observatori de la Comunitat Valenciana d'Inserció Sociolaboral de Menors i Jóvens dels Sistemes de Protecció i de Reeducació de Menors tindrà com a funcions:
  
a) Constituir un fòrum de comunicació i intercanvi d'experiències entre organismes públics i la societat, que afavorisca i promoga polítiques d'inserció i d'autonomia laboral amb menors i jóvens en risc d'exclusió social.
  
b) Formular recomanacions i propostes tendents a millorar les accions i mesures d'inserció laboral i integració social de menors i jóvens subjectes als sistemes de protecció de menors i de reeducació de menors.
  
c) Realitzar estudis i investigacions que permeten un millor coneixement de la situació i de les condicions dels jóvens en edat laboral.
  
d) Assessorar sobre la planificació de les polítiques d'inserció social i ocupació de jóvens amb problemàtica social d'alt risc.
  
e) Realitzar un seguiment dels acords i decisions que s'adopten.
  
f) Qualsevol altra funció de suport i assessorament vinculada a la recollida, anàlisi i impuls de programes d'inserció i autonomia de jóvens.
  
Article 4. Composició
  
1. L'Observatori de la Comunitat Valenciana d'Inserció Sociolaboral de Menors i Jóvens dels Sistemes de Protecció i de Reeducació de Menors estarà compost pels membres següents:
  
a) El conseller de Benestar Social, que actuarà com a president.
  
b) El sotssecretari de la Presidència de la Generalitat, que actuarà com a vicepresident.
  
c) El síndic de Greuges de la Comunitat Valenciana.
  
d) El director general de Família, Menor i Adopcions, de la Conselleria de Benestar Social.
  
e) El director general d'Ocupació i Inserció Laboral, del Servici Valencià d'Ocupació i Formació.
  
f) El director general d'Ensenyança, de la Conselleria de Cultura, Educació i Esport.
  
g) Un representant del Ministeri Fiscal, designat pel president de l'Observatori, a proposta de la Fiscalia del Tribunal Superior de Justícia de la Comunitat Valenciana.
  
h) Un representant de la Federació Valenciana de Municipis i Províncies, designat pel president de l'Observatori, a proposta d'este organisme.
  
i) Un representant de la Confederació d'Organitzacions Empresarials de la Comunitat Valenciana, designat pel president de l'Observatori, a proposta d'este organisme.
  
j) Un representant de les universitats públiques de la Comunitat Valenciana, designat pel president de l'Observatori.
  
k) Dos representants d'entitats privades del sector del menor, un d'entitats titulars en l'atenció residencial de centres de reeducació de menors i un altre d'entitats titulars d'atenció diürna de menors d'inserció sociolaboral, designats pel president de l'Observatori entre aquelles amb àmbit a la Comunitat Valenciana, a proposta d'eixes entitats.
  
l) El secretari de l'Observatori serà nomenat pel seu president entre els funcionaris de la Conselleria de Benestar Social i tindrà veu però no vot en les deliberacions del Ple.
  
2. Els titulars podran, de forma justificada, designar un suplent en casos d'absència o malaltia.
  
3. Els components de l'Observatori que no ho siguen per raó del seu càrrec seran membres per un període de quatre anys, des del seu nomenament, podent ser reelegits transcorregut el seu mandat, i podent ser revocats en qualsevol moment pel president de l'Observatori, a instància pròpia o del sector a qui representa. El mandat s'entendrà prorrogat pel temps que hi haurà entre la finalització del període i la designació efectiva del nou membre.
  
Article 5. Funcionament i règim jurídic
  
1. L'Observatori de la Comunitat Valenciana d'Inserció Sociolaboral de Menors i Jóvens dels Sistemes de Protecció i de Reeducació de Menors funcionarà en Ple i en les comissions de treball que es constituïsquen.
  
2. El Ple es reunirà amb caràcter ordinari una vegada al semestre i amb caràcter extraordinari quan siga convocat pel seu president o a proposta de dos terceres parts dels seus membres.
  
3. Competix al president de l'Observatori convocar les reunions del Ple amb almenys deu dies d'antelació i fixar-ne l'orde del dia. El termini podrà reduir-se en casos d'urgència.
  
4. El règim de constitució, convocatòries, desenvolupament de sessions i adopció d'acords es regularà pel reglament de funcionament intern que serà aprovat pel mateix Observatori i, supletòriament, pel que preveu el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que s'aplicarà en tot alllò no previst en el present decret.
  
5. Es podran constituir, per acord del Ple, comissions de treball per a aquells assumptes que, per la seua transcendència, requerisquen un especial estudi o seguiment. La seua composició i duració serà determinada pel mateix Ple i en elles sempre estarà present un mínim de tres membres nats.
  
6. A les reunions del Ple i de les comissions de treball que puguen constituir-se podran assistir, sense dret a vot, aquelles persones que es consideren adequades per raó de la seua activitat o coneixements, a fi d'informar o assessorar sobre aspectes tècnics de les matèries a tractar. Les mencionades persones seran convocades pel president de l'Observatori.
  
7. El secretari de l'Observatori certificarà el contingut de les actes, ordenarà i custodiarà la documentació i donarà curs als acords adoptats.
  
8. El suport tècnic a l'Observatori serà prestat per la Direcció General de Família, Menor i Adopcions, de la Conselleria de Benestar Social, que podrà sol·licitar de cada organisme públic, en raó de la matèria de la seua competència, la col·laboració necessària, la qual haurà de ser-li prestada.
  
9. L'assistència al Ple i comissions de treball i la resta d'activitats que genere als seus membres este òrgan, no comportaran cap retribució.
  
DISPOSICIÓ ADDICIONAL
  
En el termini de sis mesos des de l'entrada en vigor del present decret, es procedirà a la constitució de l'Observatori de la Comunitat Valenciana d'Inserció Sociolaboral de Menors i Jóvens dels Sistemes de Protecció i de Reeducació de Menors.
  
DISPOSICIONS FINALS
  
Primera
  
Es faculta la consellera de Benestar Social per a adoptar les mesures necessàries per al compliment i l'execució del que disposa el present decret.
  
Segona
  
El present decret entrarà en vigor l'endemà de la publicació en el Diari Oficial de la Generalitat Valenciana.
  
València, 8 d'abril de 2005
  
El president de la Generalitat,
  
FRANCISCO CAMPS ORTIZ
  
La consellera de Benestar Social,


Còpia Permalink ELI